አለምአቀፍ ትብብር ለኢትዮጵያውያን መብት ለጌዲኦ ተፈናቃዮች ከ31 ሚሊየን ብር በላይ ድጋፍ አደረገ
ዓለምአቀፍ ትብብር ለኢትዮጵያዊያን መብት የጌዲኦ ተፈናቃዮችን በዘላቂነት መልሶ ለማቋቋም በውጭ ሀገራት ከሚገኙ ኢትዮጵያዊያን 31 ሚሊየን 400 ሺህ 700 ብር በማሰባሰብ ድጋፍ ማድረጉን ገለጸ፡፡አለምአቀፍ ትብብር ለኢትዮጵያውያን መብት በጌዲኦ ጉጂ ዞን በተከሰተው ግጭት ምክንያት የተፈናቀሉ ወገኖችን ወደቀያቸው ለመመለስ ብሎም መልሶ ለማቋቋም የሚያስችል የፕሮጀክት የመግባቢያ ሰነድም ተፈርሟል።ስምምነቱ የተፈረመው በአለምአቀፍ ትብብር ለኢትዮጵያውያን መብት እና በወርልድ ቪዥን መካከል ሲሆን ገንዘቡ ከኢትዮጵያ ውጪ ከሚኖሩ ኢትዮጵያውያን እና ትዉልደ ኢትዮጵያውያን የተለገሰ ነው።ስምምነቱ በጌዲኦና ጉጂ ዞን በተከሰተው ግጭት የተፈናቀሉ ወገኖችን ወደቀያቸው የመመለስ ስራን ማገዝ ብሎም መልሶ የማቋቋም ስራን አላማ አድርጎ የተነደፈ ሲሆን፣ ሰብዓዊ እርዳታዎችን ለማድረስ እና አካባቢውን ወደሰላም ለመቀየር ከሚመለከታቸው አካላት ጋር በቅንጅት የመስራት መወጠኑን የአለምአቀፍ ትብብር ለኢትዮጵያውያን መብት ፕሬዚዳንት አርቲስት ታማኝ በየነ በሰጡት ጋዜጣዊ መግለጫ ላይ አስታውቀዋል፡፡ወርልድ ቪዥን አሜሪካ ደግሞ 5 ሚሊየን 717 ሺህ 220 ብር ለስራ ማስኬጃ መለገሱን አርቲስት ታማኝ በየነ ገልጿል።የወርልድ ቪዥን ኢትዮጵያ ዳይሬክተር ኤድዋርድ ብራውን በበኩላቸው ሊሰራ የታቀደው ፕሮጀክት በግጭቱ የተጎዱትን ወገኖች በመርዳት ወደቦታቸው መመለስና መልሶ ማቋቋምና የግጭቱን መንስኤ ለመመርመርና አስተማማኝ ሰላም በአካባቢው ለማስፈን በተለያዩ አካላት ለሚሰሩ የትብብር ስራዎች መነሻ ሊሆን የሚችል ነው ብለዋል።ፕሮጀክቱ ለአንድ አመት የሚቆይ ሲሆን በዚህ ወር መጀመሪያ ተግባራዊነቱ ቀጥሎ በመግባቢያ ሰነዱ መሰረት አስፈላጊውንና ቀዳሚ የሆኑ የጋራ ስራዎችን ለማቀድ ቅድመ ስራዎች የሚጠናቀቁበት ሲሆን በታለመለበት ጊዜ ማስፈፀም እንዲቻል ሁለቱ ድርጅቶች ከመንግስት ጋር በቅንጅት ይሰራሉ ተብሏል።የአለምአቀፍ ትብብር ለኢትዮጵያውያን መብት በአማራ ክልል ለተፈናቀሉ ዜጎችም ሶስት ሚሊየን ብር ድጋፍ አድርጓል፡፡ 